Bestialsk drab i Aalborg En rejse rundt i det psykiatriske system er nu endt for den 17-årige gerningsmand til et bestialsk drab i Aalborg i maj forrige år. Dømt egnet til straf Efter knap halvandet år i varetægtsfængsel og flere omgange i Retslægerådet er det besluttet, at drengen er egnet til almindelig fængselsstraf. Kræver otte års fængsel Da han er under 18 år, kan han maksimalt idømmes otte års fængsel, og det vil anklager Lone Lyngsøe kræve, når sagen skal for retten i slutningen af januar, oplyser hun til Ritzau. voldtaget og dræbt Den grønlandske dreng var kun 15 år, da han 26. maj 2007 overfaldt 85-årige Gerda Møller i hendes hjem på Kastetvej i Aalborg, mens hun stod og lavede mad. Kvinden blev dræbt med en byge af knivstik og flere voldsomme slag mod hovedet, samt voldtaget af den unge gerningsmand. Fældet på sko fra Bilka Politiet ledte i månederne efter drabet forgæves efter gerningsmanden, og der skulle et kløgtigt efterforskningsskridt til, før drengen blev anholdt på Grønland. Et aftryk fra en skosål på gerningsstedet viste sig at stamme fra en sko, der kun var solgt i 1000 eksemplarer. Ved at gennemgå betalingerne for de personer, der havde købt skoen i den lokale Bilka, fandt man frem til gerningsmanden, der har tilstået de brutale overfald. ritzau/

Referat:
17-årig grønlandsk dreng kræves idømt otte års fængsel for drab og voldtægt af 85-årig kvinde i Aalborg.